b'\n_START_ARTICLE_\nIgor Leonardi\n_START_SECTION_\n\xc5\xbdivljenje\n_START_PARAGRAPH_\nLeonardi je bil kitarist samouk do leta 1980, ko je naredil sprejemne izpite na gra\xc5\xa1ko akademijo za glasbo. Prepotoval je Azijo in Afriko, kjer se je izpopolnjeval v etno glasbi na razli\xc4\x8dnih strunskih in\xc5\xa1trumentih. Med letoma 1989 in 1999 je \xc5\xbeivel v ZDA, kjer se je u\xc4\x8dil pri mednarodno priznanem glasbeniku Donu Cherryju in poleg znanih jazzovskih glasbenikov sodeloval tudi s \xc4\x8dlani rock skupine Metallica. Nastopil je na \xc5\xa1tevilnih mednarodnih jazz festivalih (San Francisco, New York, Houston, Z\xc3\xbcrich, Praga, Ljubljana, Istanbul, Beograd ...). Ve\xc4\x8d let je bil zaposlen kot strokovnjak za svetovno (etno) glasbo v Oaklandu v Kaliforniji._NEWLINE_V Sloveniji je znan kot nekdanji \xc4\x8dlan skupin Quatebriga, Begnagrad, Miladojka Youneed in kot skladatelj glasbe za pribli\xc5\xbeno 100 gledali\xc5\xa1kih predstav v re\xc5\xbeiji Vita Tauferja (Alica v \xc4\x8dude\xc5\xbeni de\xc5\xbeeli, Sen kresne no\xc4\x8di, Pika, Mati\xc4\x8dek se \xc5\xbeeni, Primorske zdrahe, Dream, Hamlet, Atlantida, ...)._NEWLINE_V zadnjem \xc4\x8dasu pi\xc5\xa1e tudi za film (Rezervni deli, Delo osvobaja, Za vedno - vsi v re\xc5\xbeiji Damjana Kozoleta)._NEWLINE_Na TV Slovenija je soavtor tedenske oddaje Muzikajeto, ki je leta 2011 prejela Viktorja popularnosti._NEWLINE_Leta 1997 je ustanovil etno-jazz skupino Fake orchestra, ki redno nastopa doma in v tujini.'